ກອງປະຊຸມໃຫຍ່ໜ່ວຍພັກຂະແໜງການເງິນ ແຂວງຊຽງຂວາງ ຄັ້ງທີ III
ກອງປະຊຸມໃຫຍ່ໜ່ວຍພັກຂະແໜງການເງິນແຂວງຊຽງຂວາງ ຄັ້ງທີ III ໄດ້ໄຂຂຶ້ນໃນວັນທີ 15 ພະຈິກ 2017 ຜ່ານມາ, ທີ່ຫ້ອງປະຊຸມພະແນກແຮງງານ ແລະ ສະຫວັດດີການສັງຄົມ ໂດຍການເປັນປະທານຂອງທ່ານ ຄຳພູມີ ບົວລະພິມ ເລຂາຄະນະພັກຮາກຖານ ຫົວໜ້າພະແນກການເງິນແຂວງຊຽງຂວາງໂດຍການເຂົ້າຮ່ວມຂອງ ທ່ານ ສາຍເງິນ ຈັນທະສົມບູນ ຄະນະຈັດຕັ້ງແຂວງຊຽງຂວາງ, ມີຜູ້ຕາງໜ້າຈາກຫ້ອງວ່າການປົກຄອງແຂວງ, ພະແນກສ່ວຍສາອາກອນແຂວງ, ຄັງເງິນແຫ່ງຊາດປະຈຳແຂວງ, ມີສະມະຊິກພັກສໍາຮອງ, ສົມບູນເຂົ້າຮ່ວມຢ່າງພ້ອມພຽງ.
ໃນກອງປະຊຸມຕາງໜ້າແຕ່ລະໜ່ວຍພັກກໍ່ໄດ້ຜ່ານບົດລາຍງານວຽກງານຮອບດ້ານຂອງແຕ່ລະໜ່ວຍພັກໃນໄລຍະຜ່ານມາເປັນຕົ້ນແມ່ນດ້ານດີ, ຂໍ້ຄົງຄ້າງ ແລະ ບົດຮຽນທີ່ຖອດຖອນໄດ້ໃນໄລະຍະຜ່ານມາຊື່ງເຫັນບັນດາສະຫາຍໃນໜ່ວຍພັກເອົາໃຈໃສ່ຊີ້ນຳ-ນຳພາຢ່າງແຂງແຮງ ແລະ ເປັນແບບຢ່າງໃຫ້ແກ່ໝູ່ມະຫາຊົນ, ນອກຈາກດ້ານດີກໍ່ຍັງມີຂໍ້ຄົງຄ້າງບາງດ້ານທີ່ຕ້ອງໄດ້ເອົາໃຈໃສ່ປັບປຸງແກ້ໄຂເປັນຕົ້ນແມ່ນບັນດາກົດລະບຽບຂອງພັກ, ວຽກງານກໍ່ສ້າງພັກ-ພະນັກງານ, ເຊື່ອມຊຶມບັນດາແນວທາງນະໂຍບາຍ, ມະຕິ, ຄຳສັ່ງ ແລະ ນິຕິກໍາຕ່າງໆກ່ຽວກັບວຽກງານພັກໃຫ້ມີຄວາມເຂົ້າໃຈຢ່າງເລີກເຊິ່ງ ແລະ ຈັດຕັ້ງປະຕິບັດໃຫ້ສອດຄ່ອງກັບແນວທາງທີ່ກໍານົດໄວ້.
ນອກນັ້ນ, ກອງປະຊຸມຍັງໄດ້ປ່ອນບັດຄັດລືອກເອົາຄະນະໜ່ວຍພັກຊຸດໃໝ່ຂອງແຕ່ລະໜ່ວຍເຊິ່ງຜົນອອກມາຄື : ທ່ານ ຄຳມຸ່ຍ ວົງຄະໄຊ ເປັນເລຂາໜ່ວຍພັກສ່ວຍສາອາກອນ, ທ່ານ ສາຍສະໝອນ ເປັນຮອງເລຂາໜ່ວຍພັກ ແລະ ນາງ ຄຳມີ ສີສົມບູນ ເປັນຄະນະໜ່ວຍພັກ; ໜ່ວຍພັກບໍລິຫານກວດກາ - ບັນຊີ ມີສະມາຊິກປ່ອນບັດທັງໝົດ 17 ສະຫາຍ ຜົນອອກມາແມ່ນ ທ່ານ ບົວເພັງ ສຸລິນາ ເປັນເລຂາໜ່ວຍພັກ, ທ່ານ ພອນສະຫັວນ ອຸປະລາວັນ ເປັນຮອງເລຂາໜ່ວຍ ແລະ ທ່ານ ນາງ ສີມາລີ ອຳພອນໄຊ ເປັນຄະນະ; ໜ່ວຍພັກງົບປະມານ - ຊັບສິນ ສະມາຊິກປ່ອນບັດທັງໝົດ 18 ສະຫາຍ ຜົນອອກມາແມ່ນ ທ່ານ ບຸນສົມ ພົມມະນີຈັນ ເປັນເລຂາໜ່ວຍພັກ, ທ່ານ ສອນໄຊ ພໍລະສິມ ເປັນຮອງເລຂາໜ່ວຍພັກ ແລະ ທ່ານ ນາງ ຈັນທີ ທານິພອນ ເປັນຄະນະ; ໜ່ວຍພັກຄັງເງິນແຫ່ງຊາດ ມີສະມາຊິກປ່ອນບັດທັງໝົດ 12 ສະຫາຍ ຜົນອອກມາແມ່ນ ທ່ານ ຄຳຫຼ້າ ນັນທະລາດ ເປັນເລຂາໜ່ວຍພັກ, ທ່ານ ນາງ ອຳພາ ຈິດຕະວົງ ເປັນຮອງເລຂາໜ່ວຍພັກ ແລະ ທ່ານ ສີທະວອນ ທຳພິລັດ ເປັນຄະນະໜ່ວຍພັກ.
ໃນໂອກາດດັ່ງກ່າວ, ທ່ານ ສາຍເງິນ ຈັນທະສົມບູນ ໄດ້ໂອ້ລົມຕໍ່ກອງປະຊຸມ ແລະ ຍ້ອງຍໍຕໍ່ຜົນງານທີ່ສະມາຊິກທຸກສະຫາຍສາມາດປະຕິບັດໄດ້ພ້ອມນັ້ນທ່ານຍັງເນັ້ນໃຫ້ສະມາຊິກພັກທຸກສະຫາຍຈົ່ງຖືເອົາວຽກງານສ່ວນລວມສູງກວ່າວຽກງານສ່ວນຕົວ, ເອົາໃຈໃສ່ປະຕິບັດວຽກງານວິຊາສະເພາະເວົ້າລວມ, ເວົ້າສະເພາະກໍ່ຄືວຽກງານການຈັດເກັບລາຍຮັບເຂົ້າງົບປະມານໃຫ້ບັນລຸຕາມຄາດໝາຍທີ່ວາງໄວ້.
ພາບ-ຂ່າວ: ພະແນກການເງິນແຂວງຊຽງຂວາງ